Document ID: 32004D0375

Komisjoni otsus,
20. aprill 2004,
millega muudetakse otsust 2003/526/EÜ seoses Slovakkia lisandumisega liikmesriikide hulka, kus kehtivad teatud kaitsemeetmed seoses sigade klassikalise katkuga
(teatavaks tehtud numbri K(2004) 1389 all)
(EMPs kohaldatav tekst)
(2004/375/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,
võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, [1] eriti selle artiklit 57,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse veterinaar- ja zootehnilisi kontrolle, mida kohaldatakse ühendusesiseses kaubanduses teatavate elusloomade ja toodete suhtes seoses siseturu väljakujundamisega, [2] eriti selle artikli 20 lõiget 4,
ning arvestades järgmist:
(1) Sigade klassikalise katku esinemise tõttu teatavatel liikmesriikide piirialadel on komisjon muu hulgas vastu võtnud otsuse 2003/526/EÜ, [3] millega kehtestatakse selle haiguse teatud täiendavad kontrollimeetmed.
(2) Seoses sigade klassikalise katku ilmnemisega uluksigadel teatavates Slovakkia osades tuleb selles uues liikmesriigis võtta tarvitusele ühenduse meetmed. Need meetmed peavad arvestama, et asjassepuutuvad Slovakkia osad ei piirne teiste liikmesriikide nakatunud osadega.
(3) Käesoleva otsusega kehtestatud meetmed kehtivad sigade klassikalise katku likvideerimise kavade suhtes uluksigade populatsiooni hulgas Slovakkia nakatunud piirkonnas vastavalt nõukogu 23. oktoobri 2001. aasta direktiivi 2001/89/EÜ artiklile 16 ühenduse meetmete kohta sigade klassikalise katku tõrjeks. [4]
(4) Haiguse olukorda Slovakkias arvestades tuleb Slovakkia lisada nende liikmesriikide hulka, mille suhtes kehtivad teatavad sigade klassikalise katku haiguse kontrollimeetmed.
(5) Seepärast tuleks vastavalt muuta otsust 2003/526/EÜ.
(6) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/526/EÜ muudetakse järgmiselt:
1. Artikli 2 lõike 1 sissejuhatav lause asendatakse järgmisega:
"1. Saksamaa, Prantsusmaa, Luksemburg ja Slovakkia (edaspidi asjaomased liikmesriigid) tagavad selle, et kõnealustest liikmesriikidest ei lähetata sigu, välja arvatud juhul kui need sead:"
2. Artikli 6 lõike 1 sissejuhatav lause asendatakse järgmisega:
"1. Erandina artikli 1 lõikest 1 ja arvestades sihtliikmesriigi heakskiitu, võivad Saksamaa, Prantsusmaa ja Luksemburg lubada lähetada sigu, kes on pärit lisa I osas loetletud piirkondades asuvatest majanditest, lisa I osas loetletud piirkondades asuvatesse majanditesse või tapamajadesse, tingimusel et sead on pärit majandist, kus:"
3. Lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse vastavalt Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingule alates selle jõustumisest.
Artikkel 3
Käesolev otsus on adresseeritud liikmesriikidele.
Brüssel, 20. aprill 2004

Labels: 18
6